കളിമൺ കോർട്ടിലെ നഷ്ട പ്രതാപം വീണ്ടെടുത്ത് റാഫേൽ നദാൽ . ഫ്രഞ്ച് ഓപ്പണിൽ സ്പാനിഷ് താരം പത്താം കിരീടം ചൂടി . ഏകപക്ഷീയമായ ഫൈനലിൽ സ്വിസ്റ്റർലൻഡിന്റെ സ്റ്റാനിസ്ലാസ് വാവ്രിങ്കയെയാണ് റാഫേൽ നദാൽ കീഴടക്കിയത് . സ്കോർ - 6 - 2,6 - 3,6 - 1 . ഫ്രഞ്ച് ഓപ്പണിൽ 10 കിരീടം സ്വന്തമാക്കുന്ന ഏക താരം എന്ന റെക്കോർഡുമായാണ് നദാൽ വെന്നിക്കൊടി പാറിച്ചത് . മൽസരത്തിലുടനീളം വ്യക്തമായ ആധിപത്യമാണ് മുപ്പത്തിയൊന്നുകാരനായ നദാൽ പുലർത്തിയത് . ടൂർണമെന്റിൽ ഒരു സെറ്റ് പോലും നഷ്ടപ്പെടുത്താതെയാണ് കിരീടം ചൂടിയതെന്ന പൊൻതിളക്കം കൂടി നദാലിന്റെ പേരിലുണ്ട് . ടൂർണമെന്റിൽ ഉടനീളം 35 ഗെയിമുകൾ മാത്രമാണ് എതിരാളികൾക്ക് നദാലിനെതിരെ നേടാനായത് . 2014ൽ ഫ്രഞ്ച് ഓപ്പൺ വിജയിച്ചതിനുശേഷം നദാൽ നേടുന്ന ഗ്രാൻസ്ലാം കിരീട വിജയമാണിത് . റോളണ്ട് ഗാരോസിൽ പത്താം കിരീടം ചൂടിയ നദാൽ , പതിനഞ്ചാമത്തെ ഗ്രാൻസ്ലാം കിരീടം കൂടിയാണ് നേടിയത് . ഇതോടെ ഏറ്റവുമധികം ഗ്രാൻസ്ലാം കിരീടം നേടിയിട്ടുള്ള പുരുഷതാരങ്ങളിൽ രണ്ടാമതെത്താനും നദാലിന് സാധിച്ചു . ഇതുവരെ പീറ്റ് സാംപ്രസിനൊപ്പം രണ്ടാം സ്ഥാനം പങ്കിടുകയായിരുന്നു നദാൽ . 18 കിരീടം നേടിയിട്ടുള്ള റോജർ ഫെഡററാണ് ഏറ്റവുമധികം ഗ്രാൻസ്ലാം നേടിയിട്ടുള്ള പുരുഷ താരം . 2015ലെ ഫ്രഞ്ച് ഓപ്പൺ ജേതാവായിരുന്ന വാവ്രിങ്കയ്ക്ക് കലാശപ്പോരിൽ ഒരിക്കൽപ്പോലും നദാലിന് വെല്ലുവിളി ഉയർത്താനായില്ല .